มติเอกฉันท์! กนง.คงดอกเบี้ย 0.50% ตามคาด หลังเจอผลกระทบ “โควิด” รอบใหม่
คณะกรรมการกนง.มีมติเอกฉันท์ คงอัตราดอกเบี้ยนโยบายที่ 0.50% หลังเจอผลกระทบ "โควิด" รอบใหม่! ประเมินเศรษฐกิจไทยมีแนวโน้มขยายตัวชะลอลง กระทบการใช้จ่ายในประเทศ-แนวโน้มการฟื้นตัวของนักท่องเที่ยว
คณะกรรมการกนง.มีมติเอกฉันท์ คงอัตราดอกเบี้ยนโยบายที่ 0.50% หลังเจอผลกระทบ "โควิด" รอบใหม่! ประเมินเศรษฐกิจไทยมีแนวโน้มขยายตัวชะลอลง กระทบการใช้จ่ายในประเทศ-แนวโน้มการฟื้นตัวของนักท่องเที่ยว
5 พ.ค. 2564

นายทิตนันทิ์ มัลลิกะมาส เลขานุการ คณะกรรมการนโยบายการเงิน (กนง.) แถลงผลการประชุม กนง.วันนี้ว่า คณะกรรมการฯ มีมติเป็นเอกฉันท์ให้คงอัตราดอกเบี้ยนโยบายไว้ที่ 0.50% ต่อปี โดยประเมินว่า เศรษฐกิจไทยมีแนวโน้มขยายตัวชะลอลงมากจากการระบาดของโควิด-19 ระลอกที่ 3 ซึ่งส่งผลกระทบต่อการใช้จ่ายในประเทศและแนวโน้มการฟื้นตัวของนักท่องเที่ยว
โดย กนง.เห็นว่าโจทย์สำคัญที่สุดของเศรษฐกิจไทย ณ ปัจจุบันคือการจัดหาและการกระจายวัคซีนให้เพียงพอและทันการณ์ในส่วนของด้านการเงิน มาตรการที่สำคัญคือการกระจายสภาพคล่องไปยังธุรกิจและครัวเรือนที่ได้รับผลกระทบเพิ่มเติมจากการระบาดระลอกใหม่ โดยเฉพาะมาตรการสินเชื่อและการเร่งปรับปรุงโครงสร้างหนี้จะช่วยลดภาระทางการเงินได้อย่างตรงจุดมากกว่าการปรับลดอัตราดอกเบี้ยที่ปัจจุบันอยู่ในระดับต่ำและยังสนับสนุนการฟื้นตัวของเศรษฐกิจ
ทั้งนี้ กนง.จึงเห็นควรให้คงอัตราดอกเบี้ยนโยบายไว้ในการประชุมครั้งนี้ และรักษาขีดความสามารถในการดำเนินนโยบายการเงินที่มีจำกัดเพื่อใช้ในจังหวะที่เหมาะสมและเกิดประสิทธิผลสูงสุด